Virallinen lehti nro C 198 , 08/07/1996 s. 0208



B4-0769, 0797, 0820 ja 0828/96 Päätöslauselma ihmisoikeuksista ja Turkin tilanteesta Euroopan parlamentti, joka - ottaa huomioon ihmisoikeuslausekkeen, joka sisältyy ehdotukseen neuvoston asetukseksi rahoitusyhteistyötä koskevan erityistoimen täytäntöönpanosta Turkin hyväksi (KOM(95)0389 - C4-0391/95) ((EYVL C 271, 17.10.1995, s. 12)), - ottaa huomioon Barcelonan julistuksen, jonka allekirjoittajavaltio Turkki on, A. haluaa päästä hyviin suhteisiin Turkin kanssa, mutta palauttaa mieliin aikaisemmat päätöslauselmansa ihmisoikeuksista ja Turkin viranomaisten ennen tulliunionin hyväksymistä antamat parannuslupaukset, B. on syvästi huolestunut Turkin viimeaikaisista sotilaallisista operaatioista Turkin itäosissa ja siitä, että Turkki on kieltäytynyt pyrkimästä rauhanomaiseen ratkaisuun huolimatta siitä, että PKK julisti tulitauon 15. joulukuuta 1995, C. ottaa huomioon, että kurdivangit monissa Turkin vankiloissa ovat olleet nälkälakossa protestoidessaan entisen turvallisuuspäällikön Mehmet Agarin ja nykyisen oikeusministerin käynnistämiä sortotoimia vastaan, D. on huolestunut raporteista, joiden mukaan näiltä vangeilta on kielletty terveydenhoito ja monet nälkälakkolaiset ovat suuressa vaarassa, E. on syvästi huolestunut tiedoista, joiden mukaan vankien huono kohtelu on johtanut tammikuussa 1996 neljän vangin kuolemaan istanbulilaisessa vankilassa, F. on syvästi huolestunut siitä, että parlamentin entisiä kurdijäseniä Leyla Zanaa, Hatip Dicleä, Selim Sadakia ja Orhan Dogania ei vieläkään ole vapautettu vankilasta, sekä siitä, että he ovat liittyneet nälkälakkoon muiden poliittisten vankien mukana, G. ei voi hyväksyä sitä, että kirjailija Yasar Kamalin ja sosiologi Ismail Besikcin vainoaminen ja poliittisten vankien kohtelu yleensä olisi sopusoinnussa kansainvälisesti hyväksyttyjen ihmisoikeuksien kanssa, H. tuomitsee Habitat II -konferenssin aikana määrätyn kokoontumis- ja mielenosoituskiellon, väkivaltaisuudet, pidätykset ja ihmisten pamputtamisen, I. on huolissaan siitä, että valtion turvallisuustuomioistuin tuomitsi lääkäriliiton puheenjohtaja Diyarbakirin ja tarmokkaan ihmisoikeuksien puolestapuhujan Seyfettin Kizilkanin yli kolmeksi vuodeksi vankeuteen, vaikka tarkkailijat pitävät syytöksiä keinotekoisina, J. ottaa täysin huomioon Turkin nykyisen poliittisen tilanteen epävarmuuden hallituksen kaatumisen ja pääministeri Mesut Yilmazin eron jälkeen, 1. Vetoaa tulevaan Turkin hallitukseen sen puolesta, että se sitoutuisi tunnustamaan ja noudattamaan ihmisoikeuksia Turkissa Euroopan ihmisoikeusyleissopimuksen mukaisesti, jonka allekirjoittajavaltio Turkki on, sekä ihmisoikeuksien rikkomisen estämiseksi jatkamaan työtä lainsäädännön perusteelliseksi muuttamiseksi; 2. Pyytää uutta hallitusta julistamaan yleisen armahduksen niiden vankien vapauttamiseksi, jotka on tuomittu rikoksista sellaisten lakien mukaan, jotka rikkovat puhevapauden ja ihmisoikeuksien periaatteita, sekä lopettamaan oikeustoimet keskeneräisissä tapauksissa, ja uudistaa erityisesti vaatimuksensa Leyla Zanan ja kolmen muun DEP:n jäsenen vapauttamista; 3. Kehottaa Turkin hallitusta lopettamaan sotilaalliset operaationsa maan kaakkoisosassa ja aloittamaan neuvottelut kaikkien kurdijärjestöjen kanssa päämääränä umpikujan avaaminen ja siirtyminen kohti ongelman rauhanomaista ja poliittista ratkaisua; 4. Pyytää Turkin viranomaisia tunnustamaan kurdien oikeudet Turkin alueella ja sallimaan kaikkien kurdipakolaisten paluun koteihinsa; 5. Painostaa neuvostoa nostamaan Turkin kurdikysymys ETYJ:in asialistalle ja edistämään myös muita keinoja, joilla pyritään ratkaisuun Turkin ihmisoikeuskysymyksessä ja kurdikysymyksessä; 6. Kehottaa uutta hallitusta ryhtymään päättäväisiin toimiin kidutuksen lopettamiseksi ja antamaan Kansainväliselle Punaiselle Ristille lupa vierailla vankiloissa ja poliittisten vankien luona; 7. Katsoo, että tämänlaatuinen kansainvälisen oikeuden ja ihmisoikeuksien halveksiminen on vakavassa ristiriidassa EU:n ja Turkin tulliliiton kanssa, ja pyytää sen vuoksi neuvostoa ja komissiota painostamaan Turkin viranomaisia varmistamaan, että vankien huono kohtelu ja terveydenhoidon kieltäminen lopetetaan; 8. Kehottaa komissiota noudattamaan sitoumustaan, joka koskee Turkin ihmisoikeustilanteen seurantaa, ja pyytää sitä toimittamaan toisen väliaikaisen kertomuksen Turkin ihmisoikeustilanteesta niin pian kuin mahdollista; 9. Kehottaa puhemiestään välittämään tämän päätöslauselman Turkin hallitukselle, neuvostolle ja komissiolle sekä jäsenvaltioiden hallituksille.